
Es presenta l'estat de la questió sobre el coneixement espeleogenètic, topogràfic i 
miner de la serra de na Burguesa (serra de Tramuntana, Illa de Mallorca). S'han 
topografiat més de 160 cavitats. Destaca pel seu recorregut l'avenc de l'Infern amb 
827 m, la covota des Puig Gros de Bendinat amb 593 m, les coves del Pilar amb 531 
m. Referent a la profunditat, destaquen l'avenc de l'Infern amb 132 m i l'Avenc de sa 
Soca amb 103 m de desnivell. L'espeleogènesi de les cavitats de la serra està lligada 
a la dissolució dels carbonats i guixos del Secundari. L'activitat minera per a 
l'obtenció de guix ha estat important a partir del s. XVIII. Les mines es presenten a 
cel obert o en galeries. Actualment moltes es troben abandonades. 

espeleo-topogràfic. 


THE ENDOCARST AND MINES OF THE SERRA DE NA BURGUESA 
(MALLORCA, BALEARIC ISLANDS). 1. CURRENT KNOWLEDGE 
SPELEOGENETIC, TOPOGRAPHIC, MINING AND SPELEOTHEMS FORMS. 
The state of the art about speleogenetic, topographic and mining knowledge of the 
Sierra Na Burguesa (Tramuntana, Majorca) are given. Over 160 cavities are 
topographied. The most important is l'avenc de l'Infern with 827 m of round, the 
covota des Puig Gros de Bendinat with 593 m, the coves del Pilar with 531 m. About 
the depth, l'avenc de l'Infern with 132 m and l'avenc de sa Soca with 103 m are the 
most important. The cavities speleogenesis of the mountains is linked to the 
dissolution of carbonates and gypsum in the Secondary rocks. The mining activity to 
obtain plaster has been important from XVIII century. The mines are presented in the 
open or in galleries. Today, a lot of then are abandoned. 

Introducció 


La serra de na Burguesa es troba a 
l'extrem SE de la serra de Tramuntana, a 
l'illa de Mallorca (Fig. 1). Aquesta presenta 
un clima mediterrani típic, un poc més sec 
que la resta de la serra de Tramuntana. 

Pel que toca a la geomorfologia presenta 
un relleu amb una topografia suau, malgrat 
que en el vessant NO hi trobam penya- 
segats. Les alçades màximes ronden el 500 
m snm. Els pinars i la garriga són els 
elements principals de la coberta vegetal. 

Un dels valors naturals més importants 
de la serra són els endocàrstics. El primer 
grup espeleològic en interessar-se per 
aquests valors va ser l'Equip Mallorquí 
d'Espeleologia, nascut al si de la Societat 
d'Història Natural de les Balears, les 
activitats espeleològiques del qual varen 
tenir lloc durant els anys 1955 i 1956 
(Vicens i Pla, 2001a). Posteriorment, s'han 
interessat més grups, i a hores d'ara és una 
de les porcions de la serra de Tramuntana 
més coneguda des del punt de vista 
espeleològic. A Vicens i Pla (2001b) i a 
Vicens et al. (2001) s'explica la història del 
coneixement espeleològic de na Burguesa. 
També a Vicens et al. (en premsa) es fa un 
repàs històric i es comenten els valors més 
importants del seu endocarst. 

L'existència d'una revista especialitzada 
en espeleologia a les Illes Balears, Endins, 
ha estat determinant, ja que a les seves 
pàgines s'han publicat molts dels estudis 
realitzats pels espeleòlegs sobre aquesta 
serra. 

Aquest treball és una síntesi sobre els 
diferents estudis efectuats a la serra i que 
abracen diferents aspectes de la gea, 
flora i fauna. L'extensió del treball ha fet 
que s'hagi dividit en dues parts, la primera 
part tracta del coneixement espeleo- 
topogràfic, espeleogenètic i miner i la 
segona part sobre el coneixement 


paleontològic, de la vegetació pteridofítica i 
briofítica de les entrades de les cavitats i 
biospeleològic. No s'han tocat altres 
aspectes, com per exemple el coneixement 
arqueològic. També a la segona part, es 
comenten algunes questions sobre la 
conservació. El fet que aquesta serra es 
troba propera a la ciutat de Palma i altres 
nuclis urbans de Calvià fan sorgir dubtes a 
l'hora de pensar amb la seva preservació. 

No s'han tingut en compte les 
informacions a pàgines vveb sobre el carst 
de na Burguesa, ja que en moltes 
d'ocasions aquestes procedeixen de 
diverses fonts ja consultades i normalment 
no passen filtres per a la seva publicació a 
la xarxa. No obstant això, creiem que hi ha 
informacions interessants, que, una vegada 
revisades, hauran de ser recollides en algun 
article d'una revista especialitzada. 

Els càlculs dels recorreguts de les 
cavitats de més de 300 han estat actualitzts 
per Gràcia et al. (2009). 


Situació geològica 


La serra de na Burguesa forma part de 
la serra de Tramuntana i es correspon amb 
dues alineacions muntanyoses de direcció 
NE-SO que culminen amb el puig Gros de 
Bendinat en el S i amb el puig des Cans en 
el N. Cadascuna de les dues alineacions de 
muntanyes correspon a un plec d'inflexió 
de falla, més o menys complex, vergent al 
NO, però la septentrional desplaçada 1,5 
km més al NO que la meridional (Gelabert, 
1998). 

L'orientació general dels plecs 
anticlinals i sinclinals lligats a l'estructura 
de na Burguesa és NE-SO, perpendicular al 
sentit del transport tectònic (Gelabert, 
1998). Hi ha falles normals que es 
produiren poste orment a la formació dels 
encavalcaments. 

Fig. 1. Situació de la serra de na Burguesa (SN). 


Fig. 1. Location of the serra de Na Burguesa (SN). 


Les direccions d'aquestes solen ser NE-SO 
i NO-SE (ITGE, 1991). 

Gelabert (1997) realitza un tall geològic 
des de Portals Nous fins a Calvià (sector 
meridional de na Burguesa). 

La geometria del tall ve restringida pel 
mapa geològic, la finestra tectònica de ses 
Vinyes i el sondeig de l'IGME en el pla de 
Calvià que travessa conglomerats de 
l'Oligocè fins als 438 m. A la finestra 
tectònica de ses Vinyes afloren margo- 
calcàries del Dogger i Malm i la superfície 
d'encavalcament cabussa cap al SE. D'altra 
banda, en el vessant NO de l'anticlinal que 
forma la serra de na Burguesa, la sèrie 
estratigràfica presenta el Retià, el Lias, el 
Dogger, el Malm, el Cretaci i l'Oligocè, 
amb un cabussament general d'uns 50° cap 
al NO. La solució adoptada pel tall és 


considerar que la serra de na Burguesa és 
un plec d'inflexió de dos encavalcaments 
imbricats (Fig. 2). 

Respecte a l'edat quan es va produir 
l'estructura descrita, el fet de no haver-hi 
sediments sintetònics, únicament es pot dir 
que és posterior a l'Oligocè. 

La majoria de cavitats de la serra de na 
Burguesa es troben en materials del Lias 
inferior (ITGE, 1991). Aquesta és una 
unitat massiva formada per dolomies sovint 
bretxades (Fornós i Gelabert, 1995). 
Algunes cavitats, sobretot en el sector més 
septentrional, es desenvolupen en materials 
del Retià (Triàsic superior) formats per 
dolomies, carnioles i algunes intercalacions 
margoses (Fornós i Gelabert, 1995). En les 
zones profundes de certes cavitats es troben 
els guixos del Reuper (Triàsic sup.), que a 

Fig. 2. Tall geològic de la serra de na Burguesa. L'estructura bàsica és la d'un plec d'inflexió de falla 
vergent al NO, plegada per una làmina d'encavalcament inferior i de menor mida. (Modificat de 


Gelabert, 1998). 


Fig. 2. Geological section of the Serra de na Burguesa. The basic structure is a northwest facing 
Jault-bend fold, folded by a floor thrust sheet or lower magnitude. (Modified from Gelabert 1999). 


la serra de na Burguesa estan formats per 
guixos sacaroides amb una laminació poc 
visible (Vicens et al., 2005). 

Segons Vicens et al. (2005) referint-se a 
la zona de son Quint (zona septentrional de 
la serra de na Burguesa), emperò es pot 
ampliar al total la serra, bàsicament els 
materials que es troben a la zona d'estudi 
són tres: 1) guixos del Triàsic, 2) bretxes 
dolomítiques del Lias i 3) bretxes del 
Quaternari. Els guixos del Triàsic tenen un 
aspecte molt massiu i una textura 
microcristal-lina, que a la literatura 
científica se sol definir com a guixos 
sacaroides. Aquests presenten una 
alternança de capes més clares i més 
fosques, que marquen la laminació de 
forma molt imprecisa. Aquests materials no 
afloren i només es troben a l'interior de la 
cova des Guix, a la cova des Ratot i a la 
zona de les mines de les coves del Pilar. Els 
guixos eren l'objectiu de les explotacions 
mineres que es troben en aquest indret. Els 
materials d'aquestes característiques corres- 
ponen al Reuper del Triàsic superior de 
fàcies germànica. El fet que Darder (1914) 
els consideri d'edat juràssica es pot deure a 
que la seva relació estratigràfica amb el 
Lias no es manifesta d'una manera prou 


clara en la zona de na Burguesa. De fet, en 
la zona d'estudi no hem trobat enlloc les 
dolomies estratificades que correspon-drien 
al Retià que, a la serra de Tramuntana, sol 
situar-se estratigràficament entre el Reuper 
i el Lias. La manca d'aquest material pot 
ser deguda al fet que localment tengui poca 
potència o que estigui molt transformat per 
la bretxificació posterior. El Lias és el 
material predominant en els afloraments 
rocallosos. La zona d'estudi està formada 
per dolomies molt bretxificades. La major 
part de les coves es troben excavades en 
aquests materials, llevat de la cova des 
Guix, la cova des Ratot i part de les coves 
del Pilar que està emplaçada en els guixos 
del Reuper. Llevat de les bretxes pròpies 
del Lias també són molt frequents les 
bretxes del Quaternari. Aquestes es troben 
distribuïdes de forma bastant irregular, 
intercalades entre els materials del Lias. 
Entre elles podem diferenciar dues 
tipologies: 1) bretxes de collapse de 
cavitats, 2) bretxes de rebliment de cruis i 
cavitats ofertes a l'exterior. Les primeres 
estan formades per blocs heteromètrics del 
Lias, sovint de grans dimensions, i 
fragments d'espeleotemes, la matriu pot 
estar formada per llims blanquinosos de 

descalcificació, però moltes vegades és 
escassa o pot mancar del tot, el ciment sol 
ser abundant i format per calcita esparítica. 
Les segones estan formades per clastes del 
Lias de dimensions generalment més 
reduides (d'ordre centimètric) i una matriu 
llimosa abundant de coloració rogenca, en 
algunes ocasions hi ha restes de vertebrats 
fòssils i mol-luscs en aquestes bretxes, la 
cimentació és molt pobre, com es pot 
comprovar veient la seva poca consistència. 


Espeleogènesi 


El primer en tractar el tema de 
l'espelogènesi en aquesta zona d'estudi fou 
Cañigueral (1949) i deia que les coves de la 
serra de na Burguesa, que acompanyen els 
jaciments de guix, són el resultat de la 
dissolució d'aquests guixos. Posteriorment 
Montoriol (1963) atribueix la formació de 
coves de la serra de na Burguesa a 
processos de circulació de les aigües. 

Els fenòmens de col:lapse en la formació de 
cavitats en la serra de na Burguesa són 


importants. De fet, aquestes cavitats 
s'englobarien en la tipologia de sales 
d'esfondrament (collapse chambers) 


descrites per Ginés (2000), que en la 


bibliografia més antiga apareixen 
anomenades com a coves clàstiques o 
megaclàstiques (Ginés, 1995; Barceló, 


1992). En alguns casos els fenòmens de 
collapse se superposen uns als altres 
formant cavitats de plantes molt complexes. 
Aquest és el cas de la covota des Puig Gros 
de Bendinat (Vicens et al., 2000), de la 
cova des Coloms (Barceló et al., 2003), de 
les coves del Pilar (Vicens et al., 2005) i de 
la cova des Coral:loides (Ginard et al., 
2009). 

Per a la formació d'aquestes sales 
d'esfondrament és necessari que es formin 
buits per la dissolució de la roca. Es tenen 





Fig. 3. Conducte de dissolució. Cova-avenc de 
na Picacento (Foto D. Vicens). 

Fig. 3. Dissolution conduit. Cova-Avenc de na 
Picacento. (Photo D. Vicens). 


evidències de dissolució de la roca 
carbonatada a l'avenc-cova de na Picacento, 
citat en primer lloc per Barceló, (1992) i 
descrit amb més detall per Ginard et al. 
(2009) (Fig. 3). 

En el cas de la cova de ses Caderneres 
s'han vist morfologies de dissolució 
(cúpules de dissolució i un pont de roca) 
que s'haurien d'haver produit a una major 
profunditat, ja que la cova (actualment 
amenaçada pel reompliment de la pedrera 
amb enderrocs) es troba al mig de la paret 
del tall d'una pedrera (Crespí et al., 2001). 

Algunes altres coves de la serra de na 
Burguesa presenten morfologies menors de 
dissolució que en alguns casos podrien estar 
relacionades amb processos subedàfics, 
com ara la cova de s'Agre d'en Massip 
(Crespí et al, 2001), rampa de ses 

Columnes de les coves del Pilar i la cova 
dets Escolapis (Vicens et al., 2005) i fins i 
tot algunes morfologies relacionades amb 
l'impacte de les gotes, fruit del degoteig del 
sostre (Ginard et al., 2009). 

En altres casos, la dissolució que ha 
format el buit de la cavitat s'ha produit en 
els guixos triàsics subjacents. S'han pogut 
observar clarament morfologies de 
dissolució en guixos a les mines que es 
troben sota la caverna des Caos, a les coves 
del Pilar (Vicens et al., 2005). Es pensa que 
la dissolució dels guixos pot haver jugat un 
paper important en la formació de molts 
dels esfondraments associats a mines a la 
serra de na Burguesa, especialment a la 
zona que es troba al vessant SE de les serres 
de Son Camps i Son Marill (Bover et al., 
2004). També s'ha pogut constatar la 
presència de guix en parts profundes 
d'altres cavitats, com ara la covota des Puig 
Gros de Bendinat (Vicens et al., 2000), 
cova des Guix i cova des Ratot (Vicens et 
al., 2005), cova des Coals (Ginard et al., 
2006), cova des Coral:loides i avenc de 
s'Eriçó (Ginard, 2009). 

Els processos de concrecionament són 
un dels aspectes més importants i destacats 
de moltes de les cavitats de la serra, amb la 
presència abundant de diversos tipus 
d'espeleotemes (estalactites, estalagmites, 
columnes, colades parietals i pavimentàries, 
excèntriques i coral:loides). En la majoria 
de les cavitats de la serra de na Burguesa, 
aquests processos de concrecionament, 
estan afectats fregientment per solifluxions 
que en alguns casos provoquen 
desplaçaments superiors a un metre. 

Ginés i Ginés (2009) fan una 
actualització sobre la classificació 
morfogenètica de les cavitats càrstiques de 
Pilla de Mallorca. Aquesta classificació 
manté les quatre categories principals 
establertes per Ginés (1995), com són els 
avencs de la zona vadosa, les coves de la 


zona vadosa, les coves freàtiques no litorals 
i les coves de la franja litoral. Una de les 
principals novetats és el reconeixement del 
paper de la dissolució dels guixos 
subjacents en la gènesi d'algunes coves 
d'esfondrament de la serra de Tramuntana. 


El coneixement espeleo-topogràfic 


L'Equip. Mallorquí — d'Espeleologia, 
EME, nascut al si de la Societat d'Història 
Natural de les Balears, va ser el primer grup 
espeleològic mallorquí. El grup va iniciar 
un estudi sistemàtic els anys 1955 i 1956, 
que es va centrar en el sector Est de la serra 
de na Burguesa, als voltants de la Vileta, en 
el terme de Palma (Vicens i Pla, 2001a). 
Josep M. Palau (Fig. 4), membre del grup, 





Fig. 4. Josep Maria Palau del grup EME l'any 
1956 a una cova de la serra de na Burguesa 
(Foto Andreu Muntaner). 

Fig. 4. Josep Maria Palau, spelologic group 
EME, in 1956, in a cave in the serra de na 
Burguesa (Photo Andreu Muntaner). 

grup, va publicar una breu nota donant a 
conèixer els estudis i treballs que havien 
realitzat i que pretenien fer. En aquesta 
nota, comunica que havien realitzat les 
topografies de les següents cavitats: cova 
des Coll des Vent, coves des Coals, cova de 
sa Figuera, cova de sa Campana, cova d'en 
Moret i coves del Pilar (totes en el terme de 
Palma). L'EME volia completar el treball 
d'aquesta zona amb l'estudi de més cavitats 
i aportar observacions geològiques, biolò- 
giques i meteorològiques per després donar- 
ho a conèixer (Palau, 1956). Les topo- 
grafies es varen publicar gairebé 50 anys 
després per Vicens i Pla (2001a) en un 
treball sobre la història d'aquest grup pioner 
de l'espeleologia mallorquina. 

Joaquim Montoriol va participar en una 
campanya realitzada pel Grup d'Explo- 
racions Subterrànies (GES) de Barcelona, 
l'any 1960 a Mallorca. Tres de les cavitats 
que foren estudiades es troben a la serra de 
na Burguesa: les coves de Gènova, la cova 
dels Coloms i les coves del Pilar. Les 
topografies de les dues darreres foren 
publicades a la revista Speleon (Montoriol, 
1963). 

L'any 1969, el grup EST (Entes Sub 
Terram) topografia la cova des Màrmol, i 
pocs anys després, l'any 1971 l'avenc de sa 
Moneda, el clot des Cero i l'avenc-cova de 
na Picacento (Ginés et al., 1989). Pocs anys 
després, l'any 1973, membres del GEM 
(Grup Espeleològic Mallorquí), 
topografiaren l'avenc d'es Barrufà, cavitat 
que té 76 m de desnivell (Vicens i Pla, 
2001b). 

Entre els anys 1977 i 1979, el Grup 
Geogràfic de Gràcia, topografiaren dues 
cavitats de la serra de na Burguesa, na 
Bufona i l'esquerda des Vent (Vicens i Pla, 
2001b). 

A l'any 1992, Miquel Àngel Barceló 
descriu 9 cavitats situades a s'Hostalet, fruit 
de les activitats espeleològiques iniciades a 


la dècada dels setanta pel grup EST 
(Barceló 1992). Per les seves peculiaritats 
cal destacar l'avenc de sa Moneda que té 
una impressionant columna de 21 m 
d'alçària gairebé en el centre de la sala, 
l'avenc-cova de na Picacento, amb una 
galeria de conducció, la cova dets 
Esfondraments amb 78 m de desnivell, el 
clot des Cero, que es caracteritza per tenir 
un microclima especial i presentar una 
magnífica població d'Asplenium 
scolopendrium. 


Equip de na Burguesa 

A finals de 1995, un grup d'espeleòlegs, 
es posen en contacte amb en M.À. Barceló 
amb la intenció de formar un equip per 
continuar: amb l'estudi sistemàtic de 
l'endocarst de na Burguesa. 

El desembre de 1995 s'inicià una nova 
campanya espeleològica, aquesta vegada en 
el puig d'en Bou i les seves proximitats, 
que donà com a resultat la descripció de 12 
cavitats, destacant l'avenc de l'Infern amb 
827 mt de recorregut (segons Gràcia et 
al., 2009) i 132 m de profunditat. Per a 
l'exploració i topografia d'aquesta cavitat 
feren falta 15 dies complets, la qual cosa 
dóna una idea de la dificultat de progressió 
i complexitat de l'avenc (Gràcia et al., 
1997). 

La següent campanya començà el 
setembre de 1997 i el sector per estudiar és 
el coll des Pastors i àrees adjacents. De les 
17 formacions endocàrstiques estudiades en 
aquesta zona, cal destacar la cova des 
Ribellet amb un desnivell de 63 m, l'avenc 
des Pastors amb 74 m, i l'avenc de s'Embut 
amb 95 m (Barceló et al., 1998). 

La campanya espeleològica que es 
dugué a terme a partir del juny de 1998 fins 
al gener de 2000 va ser en el puig Gros de 
Bendinat i als voltants. No va ser possible 
acabar amb l'exploració i topografia de 
totes les cavitats d'aquest sector, per la qual 

cosa es va presentar una primera part on es 
descrivien 12 cavitats inèdites. 

Les més destacades són l'avenc des 
Vent amb 41 m de desnivell, la cova de ses 
Pasteretes amb 54 m de desnivell i la 
covota des puig Gros de Bendinat amb 593 
mt de recorregut i 71 m de desnivell 
(Vicens et al., 2000). 

A principis de l'estiu de 2000, les 
tasques espeleològiques es dugueren a 
terme en dues zones diferents a la vegada, 
la causa fou la incorporació de nous 
espeleòlegs al grup. Algunes jornades es 
pogueren fer dos equips de treball el mateix 
dia, i mentre un equip treballava al puig 
Gros de Bendinat, l'altre ho feia al torrent 
des Mal Pas, o es treballava a dues cavitats 
diferents de la mateixa zona. 

A la segona part de la zona del puig 
Gros de Bendinat es topografiaren 13 
cavitats i un enfonsament càrstic. La 
campanya es va iniciar amb la topografia de 
la cova des Gurs, cavitat complexa, amb un 
recorregut de 334 m* i 56 m de desnivell. 
Seguidament es va topografiar l'avenc de sa 
Soca amb un desnivell de 103 m, l'avenc 
des puig Gros de Bendinat amb 73 m i 
l'avenc Socarrat amb 71 m. També cal 
destacar que es varen connectar dues 
cavitats, la cova des Vent (topografiada en 
una campanya anterior) i la cova des 
Caragols (Crespí et al., 2001). 

La campanya duta a terme a la zona de 
la coma des Mal Pas, es va iniciar a l'estiu 
de 2000 fins a l'estiu de 2002, on es varen 
descriure i topografiar 16 cavitats naturals i 
I d'artificial. 

Totes les cavitats són de modestes 
dimensions, exceptuant la cova des Coloms 
que té 321 mt de recorregut i 58 m de 
desnivell. L'única cavitat que difereix amb 
l'espeleogènesi general de la zona és la 
cova de ses Caderneres, la qual presenta 
morfologies de dissolució poc habituals a la 
serra de na Burguesa (Barceló et al., 2003). 


Va ser a finals d'estiu de 2002, quan es 
va començar la campanya a la zona de la 
cova des Màrmol. Es va topografiar una 
part important de la cova des Màrmol i una 
sèrie de cavitats naturals i d'artificials 
relacionades amb l'extracció de guix 
(treball que a hores d'ara resta inèdit). Als 
inicis de 2004 es realitzà una campanya a la 
zona minera de la serra de Son Marill. El 
fàcil accés a les mines i la presència de cinc 
espeleo topografs a l'equip va fer que amb 
poc temps, des de Pasqua de 2004 fins al 
juliol del mateix any, tinguéssim material 
per a publicar un treball. Es varen realitzar 
15 topografies entre mines i cavitats 
naturals (Bover et al., 2004). 

L'octubre de 2004 es varen iniciar les 
tasques d'aixecament topogràfic de les 
cavitats presents a la zona de les pedreres 
de son Quint i finalitzaren en el mes de juny 
de 2005. Es varen topografiar 9 formacions 
endocàrstiques. Destaca per la seva 
magnitud les denominades coves del Pilar, 
de 531 m* de recorregut, un desnivell de 56 
m, i amb la sala Caverna del Caos amb 
3000 m de superfície. A més, presenten 
unes mines de guix associades amb 400 m 
de galeries distribuides en quatre galeries 
principals. Les coves del Pilar varen ser 
turístiques devers la dècada del 30 del segle 
passat, emperò pareix que el negoci no va 
ser rendible i es va tornar a l'explotació 
minera (Vicens et al., 2005). 

Paral:lelament a les nostres inves- 
tigacions, un altre equip d'espeleòlegs entre 
els anys 2000 i 2004 han descrit i 
topografiat 15 cavitats a la serra de Son 
Camps (Dot i Sànchez, 2004), gairebé a 
l'oest de les coves del Pilar. 

A partir del mes de juliol de 2005 fins a 
juny de 2006 la prospecció i estudi de les 
cavitats s'ha dut a terme als voltants del 
coll des Vent (Palma). En aquesta zona és 
destacable la cova des Coals amb 220 m de 
recorregut i la cova des Cavall amb 

espeleotemes formats per guix (Ginard et 
al., 2006). 

Des de l'octubre de 2006 fins al maig de 
2007 la campanya es va dur a terme per un 
sector transversal de la serra, per la vessant 
SE de l'Hostalet fins a la vessant NO de 
Son Boronat. Es varen descriure i 
topografiar 18 cavitats, entre les quals 
destaquen l'avenc de sa Botilla de 42 m de 
fondària i l'avenc des Xuclamel de 27 m i 
que pot representar un tipus d'espeleogènesi 
poc freqüent a la serra de na Burguesa 
relacionat amb la dinàmica del penya-segat 
proper. Una de les cavitats d'aquesta zona 
(la cova de Son Boronat) és un jaciment 
arqueològic excavat a finals del 70° del 
segle passat, de gran importància per a la 
prehistòria balear (Crespí et al., 2007). Per 
l'octubre de 2007, es va començar una 
segona campanya a la mateixa zona de la 
campanya anterior i que va finalitzar per 
juny de 2009. Es topografià de bell nou 
l'avenc-cova de na Picacento, i algunes 
cavitats inèdites, entre elles la cova des 
Coral:loides, amb 324 mt de recorregut 
(Ginard et al., 2009). El novembre de 2009 
s'inicià una tercera campanya a la zona, 
finalitzant per maig de 2010 i el resultat és 
la topografia de 16 cavitats naturals entre 
les quals destaca la cova-avenc de na Boira 
pels seus 41 m de desnivell (Crespí et al., 
2010). 


Mineria 


La mineria del guix a la serra de na 
Burguesa 

Els jaciments de guix es troben 
dispersos per la serra de na Burguesa. 
Actualment només estan en explotació dues 
pedreres a la part sudoccidental (ses Vinyes 
i es Clot d'en Dalmau). Les pedreres del 
sector nordoriental es troben abandonades, 
amb tota certesa degut a la seva irregular 





Fig 5. Escaletes de l'Infern, situades quasi al 
final de la galeria des Forn (mines de guix de les 
coves del Pilar). Es recomana no visitar aquesta 
part de la mina per l'elevat risc d'esbucament 
(Foto D. Vicens). 

Fig. 5. Escaletes de l'Infern, located next to the 
end of the Galeria des Forn (gypsum mines of 
Coves del Pilar). It is not recommended to visit 
this mine by the high risk of collapse (Photo D. 
Vicens). 


distribució espacial i a la manca de riquesa 
mineral del jaciment. 

No s'han trobat moltes cites antigues 
sobre aquesta activitat minera. Una de les 
cites històriques sobre mines en la zona 
estudiada prové del Die Balearen de 
l'Arxiduc Lluís Salvador —d'Austria 
(Habsburgo-Lorena, 1984). La cita original, 
que es publicà l'any 1897, esmenta les 
pedreres de Bendinat (responsables de 
produir la major part del guix que 
s'utilitzava a Palma) i les de Son Quint i 
Gènova, situades també al terme de Palma. 
Una altra cita històrica és la de Darder 

(1914), diu que les pedreres principals de 
guix es troben a la Vileta, a la dreta del 
camí que puja al coll de son Marill: a 
Bendinat, a Gènova (cova des Coloms) i a 
prop de Santa Ponça. El mateix autor diu 
que l'explotació del guix es fa a cel obert o 
bé en galeries. 

Respecte a la mineria del guix de la 
serra de na Burguesa, hi ha tres treballs que 
en parlen: Bover et al. (2004) i Ginard et al. 
(2006) descriuen mines a cel obert i galeries 
al vessant SE de la serra de son Marill, i 
Vicens et al. (2005) descriuen les mines de 
les coves del Pilar, situades al vessant SE 
de la serra de son Camps (Fig. 5). De forma 
més resumida també a Crespí et al. (2004, 


2008). 
Es freqüent que hi hagi mines que 
comuniquen amb cavitats —clàstiques 


naturals (Bover et al., 2004). El guix no 
aflora al vessant S de la serra de son Marill 
i la serra de son Camps (sector nordoriental 
de la serra de na Burguesa) i de fet, 
suggerim que els miners abans de començar 
una mina cercaven una cavitat natural ja 
sigui una cova o un avenc on es poguessin 
veure els nivells triàsics amb guix. La 
galeria es començava des de l'exterior cap a 
la cavitat normalment en un nivell més baix 
que l'entrada de la cavitat i exemples d'això 
es pot observar a la cova dels Coloms 
(Darder, 1914, Montoriol, 1963, Barceló et 
al., 2003), coves del Pilar (Vicens et al., 
2005), cova des Cavall, cova des Coals 
(Vicens i Pla, 2001b, Ginard et al., 2006), i 
clot de ses Falgueres (Ginard et al., 2006). 
Al sector S de la serra de na Burguesa 
tampoc no hem observat que el guix aflori, 
emperò aquí sembla que la mineria és 
majoritàriament a cel obert. 

Hi ha enfonsaments dels que no es pot 
afirmar que tenguin un origen natural (mina 
de s'Arbocera, mina de s'Olla, mina des 
Foradí, mina des Tres Pinets, mina des 
Pont) ja que es podrien haver format per 


l'enfonsament de galeries de mines, però, a 
causa de les seves grans dimensions fan 
pensar que tenguin un origen, si més no, 
parcialment natural. En altres casos, a 
l'enfonsament s'hi ha vist la mà de l'home, 
que hi ha extret materials utilitzant pics o 
barrobins, encara que no es pot descartar 
que hi pogués haver esdevingut un 
enfonsament natural preexistent. Aquest és 
el cas de la pedrera Grossa, de la mina des 
Camí Vell de Puigpunyent, de la pedrera 
des Forn (Bover et al., 2004). El cas del 
clot de ses Falgueres pot tractar-se 
clarament d'un enfonsament natural amb 
mines associades. 

Bover et al. (2004) presenten un 
panorama en el qual l'activitat dels guixers 
i dels guixaires va ser molt marginal fins el 
s. XVIII i dedueixen que el treball amb guix 
cobrà força arran de l'aparició de dos 
elements constructius novells a Mallorca, 
tot partint del segle XVIII i que es 
consolidaren en el segle següent: els cels 
rasos i la utilització del marès en llivanya. 
De totes formes el guix era un dels 
materials usuals emprat en la construcció 
d'algunes fortificacions de Palma (Castell 
de Bellver, Castell de Sant Carles, etc.) i 
així consta en els llibres de comptes que 
Estada (1892) va poder revisar dels anys 
compresos entre 1597 i 1700. El guix era un 
material molt més car que la calç. 

Ginard et al., (2006) varen trobar una 
inscripció en l'entrada artificial de la cova 
des Coals amb una data gravada a la pedra: 
1760. 

Les mines de guix de la zona 
nordoriental presenten restes de 
infraestructures mineres. Són més acurades 
les observades a les mines de les coves del 
Pilar (Vicens et al., 2005) que a les 
observades per Bover et al. (2004) i Ginard 
et al., (2006) a l'adjacent serra de son 
Marill, per la qual cosa pensam que les 
primeres són més modernes. 

Les mines de guix d'aquesta zona tenen 
forns de guix. En concret, a les mines de 
guix de les coves del Pilar n'hi ha quatre. 
Els forns situats a la cota més baixa consten 
d'un edifici molt deteriorat, d'una planta, 
amb la façana de pedra, amb quatre boques 
i dues cambres de combustió independents 
(si bé hi ha un forn on només s'hi observa 
una boca, per la qual cosa presumiblement 
l'altre boca està destruida). Més deteriorats 
estan el dos forns, situats a una cota 
superior. La pedrera es va menjar el que era 
la façana dels forns, per la qual cosa no 
sabem si havia una o dues boques per forn. 
Aquests semblen de construcció més 
regular que els anteriors i encara presenten 
restes de tres columnes situades a la part 
posterior (Vicens et al., 2005). 

Als voltants de les pedreres i mines a 
prop del cementiri de la Vileta hi ha unes 
runes just a l'entrada de la pedrera Grossa, 
que semblen dos forns de guix de planta 
quadrada. Aquests forns estan en molt mal 
estat, com es pot veure per la façana 
completament esbucada, no s'observa cap 
vestigi de columnes per sostenir la teulada i 
la sala annexa (que pot ser la caseta de les 
eines) està molt deteriorada (Vicens et al., 
2005). Aquests forns probablement són més 
antics que el de les mines de les coves del 
Pilar i sembla per les runes que n'hi havia 
que tenien la façana oberta. Això sembla 
que també passa als forns de la pedrera de 
guix de Bendinat. De la mateixa manera 
que a les coves del Pilar, els forns es 
presenten en parells (Ginard et al., 2006). 


Tipus de jaciments de guix i discussió 
sobre la seva gènesi 

Darder (1914) fa una distinció entre el 
guixos triàsics, que considera d'origen 
llacunar, i el guixos juràssics de la serra de 
na Burguesa, que creu d'origen eruptiu, 
hipòtesi que Fallot (1922) rebutja perquè 
creu que tots els guixos de la serra de 


Tramuntana són d'origen sedimentari. El 
fet que Darder (1914) els consideri d'edat 
juràssica pot deure's a que la seva relació 
estratigràfica amb el Lias no es manifesta 
d'una manera prou clara en la zona de na 
Burguesa. 

El guix, objectiu de les explotacions, 
es troba lligat a cinc tipus d'emplaçaments: 
1) guixos massius sacaroides, clarament 
sedimentaris i que corresponen a materials 
del Triàsic superior. Aquests materials no 
afloren, només es troben a l'interior 
d'algunes coves o mines (Fig. 6), 2) en 
forma de blocs dins les bretxes, 3) com a 
ciment o omplint buits entre els clastes de 
bretxes quaternàries, en aquest cas es troba 
frequentment associat a la matriu llimosa, 
4) omplint fractures de les dolomies 
subjacents, aquest darrer emplaçament 
només s'ha vist en una ocasió (Vicens et al. 
2005), 5) com a espeleotemes formats per 
la dissolució i reprecipitació dels guixos 
dins de buits, aquest darrer tipus s'ha 
observat a la cova des Cavall (Ginard et al., 
2006) i s'afegeix als quatre tipus 
d'emplaçament que ja havíem observat en 
treballs anteriors (Bover et al, 2004, 
Vicens et al., 2005). 


hu 
a 





Fig. 6. Guixos del Triàsic a les mines de guix de 
les coves del Pilar (Palma) (Foto D. Vicens). 
Fig. 6. Triasic gypsum in mines of Coves del 
Pilar (Palma) (Photo D. Vicens). 

Fig. 7. Columnes a la sala denominada per 
l'espeleòleg català J. Montoriol, rampa de ses 
Columnes a les coves del Pilar (Foto D. Vicens). 
Fig. 7. Columns of the chamber named Rampa 
de ses Columnes by the Catalan speleologist J. 
Montoriol (Coves del Pilar) (Photo D. Vicens). 


Es poden diferenciar tres etapes en la 
formació dels guixos de la zona de la 
Vileta, que correspondrien als cinc tipus 
d'emplaçament: 

l.- Formació de les capes de guix 
original. Aquest guix, en la seva disposició 
original, no aflora a la zona de la Vileta, 
però es pot localitzar a les coves del Pilar 
en diversos indrets, sobretot a les mines, a 
la cova des Guix i a la cova des Ratot. 
També s'ha vist el guix original a l'interior 
de la covota des Puig Gros de Bendinat 
(Vicens et al., 2000). 

2.- Posteriorment hi hauria la dissolució 
de la major part dels guixos i una 
carstificació de les capes carbonatades. 





L'evolució d'aquest procés acabaria 
produint el collapse de les cavitats 
formades i la gènesi de les bretxes i de gran 
part dels enfonsaments que es troben 
actualment. Lligats amb aquest procés es 
troben guixos emplaçats com a blocs de 
grans dimensions dins de les bretxes de 
col: lapse. 

3.- Finalment es produiria una 
dissolució parcial dels blocs de guixos, i la 
reprecipitació de guix a l'espai intersticial 
entre els clastes o en les fractures de les 
dolomies retianes inferiors. També es 
poden formar espeleotemes de guix a partir 
de reprecipitacions. 

Les coves i mines que hi ha al voltant 
del coll des Vent es troben en bretxes 
dolomítiques del Lias. En les mines 
situades més a prop del nucli urbà de la 
Vileta se situen en bretxes quaternàries de 
col-lapse o de reompliment de cavitats que 
es formaren sobre materials del Lias i del 
Retià. Els pocs afloraments de la roca 
subjacent en la zona ens mostren dolomies 
del Retià (Bover et al., 2004). 


Mineria de la calç 

La calç té múltiples aplicacions i a la 
nostra societat es va utilitzar fins a la meitat 
del segle XX, que va començar a ser 
arraconada i substituida per ciments i 
pintures. A la serra de na Burguesa són 
nombrosos els forns de calç, la majoria dels 
quals es troben just a la vora de camins de 
carro. 


Mineria per a obtenir àrids 

La serra de na Burguesa ha estat objecte 
d'explotació de pedreres per a obtenir àrids. 
La més gran d'aquestes ha estat la pedrera 
d'Establiments, causant d'un gran impacte 
visual. Tampoc gens menyspreable ha estat 
la pedrera de Gènova, actualment 
parcialment rehabilitada, i les pedreres de 
Son Quint. Les tres pedreres abans 

indicades es troben actualment inactives. 
L'única activa és la pedrera de son 
Bugadelles situada al SO de la serra. 


Espeleotemes 

Les cavitats de la serra de na Burguesa 
poden estar molt decorades. El fet de que 
moltes de vegades la major part de les 
cavitats no hi estan prou es deu al 
reajustament mecànic i a l'evolució de les 
coves. A les coves de na Burguesa podem 
trobar-hi estalagmites, estalactites, 


columnes (Fig. 7), banderes, excèntriques, 
gurs, microgurs, colades parietals, etc. 

Hi ha un tipus d'espeleotema que vàrem 
denominar columnes en forma de copes 
apilades (Vicens et al., 2000), del que es 
va donar una explicació de la seva gènesi. 





Fig. 8. Espeleotemes coral-loides subaeris en 
forma d'esfera sobre un peduncle. Diàmetre de 
les esferes 3 mm aprox. (Cova des Coral:loides) 
(Foto A. Ginard). 

Fig. 8. Subaerial coralloidal speleothems 
shaped like a sphere on a peduncle. Sphere 
diameter approx. 3 mm. (Cova des Coral-loides) 
(Photo A. Ginard). 


Les columnes s'han romput amb un 
desplaçament de L'ordre decimètric en sentit 
vertical i sense cap tipus de desplaçament 
lateral. El trencament de la columna es 
produeix just en el contacte de la columna 
amb el sòtil, el lloc més dèbil, per la qual cosa 
més que un trencament es tracta d'una 
separació, procés que s'ha repetit diverses 
vegades. Aquests tipus de columna l'hem 
observat a cavitats on els processos de 
solifluxió són importants, com és el cas de la 
covota del Puig Gros de Bendinat (Vicens et 
al., 2000), les coves del Pilar (Vicens et al., 
2005), la cova des Coral:loides (Ginard et al., 
2009), etc. 

A la cova des Coloms es varen observar 
unes estalagmites molt curioses, consti- 
tuides per restes vegetals, la gènesi de les 
quals està relacionada amb la deposició de 
restes vegetals i la posterior precipitació de 
carbonat càlcic en àrees concretes. 
Posteriorment s'ha degradat aquest dipòsit 
constituit per restes vegetals, exceptuant on 
el carbonat càlcic ha cimentat les restes, 
formant aquests espeleotemes (Barceló et 
al., 2003) 

Els travertins o tobes, en sentit estricte, 
són poc freqüents. A la cova dets Ossos es 
poden observar, i aquests estan formats a 
partir del recobriment de les arrels per la 
precipitació de carbonat càlcic (Barceló et 
al., 1998). 

Les estalactites botrioidals, semblants a 
les que hi ha a les coves turístiques de 
Gènova (Ginés, 1995) les hem observat a 
les coves del Pilar. A la cova des Ratot 
també —s'han observat —espeleotemes 
botrioidals per sobre de la colada 
estalagmítica, en aquest cas es presenten 
com a protuberàncies globulars, llises, 
arraimades i d'aspecte coral-loide (Vicens 
et al., 2000). Espeleotemes anomenats 
coralloides s'han observat de diferents 
tipologies (Fig. 8), entre el més rars, uns 
peduncles amb unes esferes de pocs mm de 

diàmetre a la cova des Coral:loides (Ginard 
et al., 2009). 

Un altre tipus d'espeleotema molt poc 
habitual són els pisòlits, un exemple del 
qual el podem trobar a la cova des 
Coral-loides, on en vàrem observar un niu 
(Ginard et al., 2009). 

Estalactites fistuloses es troben a la cova 
de sa Fantasia (Dot i Sanchez, 2004). 

Com a altres espeleotemes interessants 
cal destacar uns espeleotemes epiaquàtics a 
la cova des Cavalls (Ginard et al., 2006). 
Aquests tipus d'espeleotemes són bastant 
frequents a les cavitats de la serra de na 
Burguesa, generalment solen representar 
nivells d'estancament d'aigües en un antic 
gur, sovint ja eixut, en comptes de ser pro- 


duits pel nivell freàtic de les aigües 
subterrànies. 
També destaquen els espeleotemes 


pavimentaris amb morfologia còncava, que 
se poden interpretar com a la primera etapa 
en la formació d'una estalagmita en una 
zona de degoteig intens. Aquests 
espeleotemes apareixen a la cova des 
Cavall, i la seva forma recorda els cràters 
d'impacte meteorític que es poden veure a 
la superfície de la Lluna (Ginard et al., 
2006). 

A més a més dels espeleotemes clàssics, 
formats per calcita (tots els anteriors) hi 
trobam uns altres tipus d'espeleotemes 
formats per guixos. Ginés (1995) i Ginés 
(2000) ens diuen que ja s'havien trobat 
espeleotemes d'aquesta mineralogia a 
Mallorca però eren molt escassos. Onac et 
al. (2005) fan un estudi més acurat de la 
mineralogia dels espeleotemes de diverses 
coves de Mallorca i varen trobar 
espeleotemes de guix en quatre coves: cova 
de Cala Falcó, cova de sa Guitarreta, cova 
des Drac des Rafal des Porcs i cova de ses 
Ratapinyades. Merino (2007) també en cita 
a la cova des Pas de Vallgornera. Els 
espeleotemes de guix que es troben a la 


cova des Cavall tenen una gènesi 
completament diferent dels que s'han 
descrit anteriorment, ja que provenen de la 
dissolució i posterior precipitació del guix 
que aflora dins de la cavitat. Aquests 
espeleotemes s'han trobat omplint buits dins 
dels afloraments de guixos trobats a la cova 
des Cavall. Es poden diferenciar dues 
tipologies: 1) guixos d'hàbit aciculars, en 
forma de petites agulles de mida superior al 
centímetre de longitud, 2) crostes de guixos 
amb hàbit —equidimensional. Segons 
Fernàndez (1995) les crostes de guix són la 
forma més corrent en què cristal-litza 
aquest mineral a l'interior de les cavitats, 
que en ocasions arriben a cobrir el sostre i 
les parets de les galeries en alguns 
quilòmetres. Els agregats d'agulles són 
menys frequents (Fernàndez, 1995). Hem 
de mencionar que malgrat que el guix sigui 
relativament abundant a les cavitats al 
voltant de la Vileta, els espeleotemes de 
guix són més aviat escassos. Segons 
Calaforra et al. (1992) en regions de clima 
temperat els —espeleotemes de guix 
s'acostumen a trobar a les zones més 
ventilades de les cavitats. 

